

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΑΙΔΕΙΑΣ EΡΕΥΝΑΣ & ΘΡΗΣΚΕΥΜΑΤΩΝ**

**ΓΕΝΙΚΗ ΓΡΑΜΜΑΤΕΙΑ ΕΡΕΥΝΑΣ & ΤΕΧΝΟΛΟΓΙΑΣ**

ΓΡΑΦΕΙΟ ΓΕΝΙΚΟΥ ΓΡΑΜΜΑΤΕΑ

Μεσογείων 14-18, 115 27 Αθήνα

 Αθήνα, 22/12/2016

e-mail: secgenof@gsrt.gr

 elidek@minedu.gov.gr

**ΥΠΟΤΡΟΦΙΕΣ ΕΛΙΔΕΚ ΓΙΑ ΥΠΟΨΗΦΙΟΥΣ ΔΙΔΑΚΤΟΡΕΣ (ΥΔ)**

**ΔΙΑΔΙΚΑΣΙΑ ΑΞΙΟΛΟΓΗΣΗΣ**

Αγαπητέ/ή Υ.Δ,

Σε ευχαριστούμε που έλαβες μέρος στην 1η προκήρυξη υποτροφιών ΕΛΙΔΕΚ για υποψήφιους διδάκτορες.

Στο πλαίσιο αυτής της προκήρυξης, υποβλήθηκαν συνολικά 2114 αιτήσεις. Συγκεκριμένα, στην Επιστημονική Περιοχή Έρευνας των Φυσικών Επιστημών υποβλήθηκαν 475 αιτήσεις, στις Επιστήμες Μηχανικού και Τεχνολογικές Επιστήμες υποβλήθηκαν 534 αιτήσεις, στις Επιστήμες Ζωής υποβλήθηκαν 455 αιτήσεις και στις Κοινωνικές Επιστήμες, Ανθρωπιστικές Επιστήμες και Τέχνες υποβλήθηκαν 650 αιτήσεις.

Οι αιτήσεις θα αξιολογηθούν με πλήρη διαφάνεια από μέλη Θεματικών Επιτροπών/Εμπειρογνωμόνων, οι οποίοι προέρχονται από το Μητρώο Αξιολογητών της ΓΓΕΤ, είναι επιστήμονες καταξιωμένοι στο ερευνητικό τους πεδίο και έχουν εμπειρία σε διαδικασίες αξιολόγησης.

Η διαδικασία που θα ακολουθηθεί για την αξιολόγηση αποτελείται από τρεις (3) φάσεις:

**Φάση 1: Έλεγχος Επιλεξιμότητας Προτάσεων**

Η επιλεξιμότητα των προτάσεων θα κριθεί από τη ΓΓΕΤ. Η θεματική επιτροπή θα λάβει αυτόματα από το σύστημα τις αιτήσεις που δεν πληρούν τα στοιχεία επιλεξιμότητας σύμφωνα με την προκήρυξη. Οι αιτήσεις οι οποίες δεν πληρούν όλα τα κριτήρια επιλεξιμότητας δεν θα αξιολογηθούν περαιτέρω.

**Φάση 2: Αξιολόγηση Προτάσεων**

Οι αιτήσεις που πληρούν τις προϋποθέσεις θα αξιολογηθούν από 5μελείς Θεματικές Επιτροπές για κάθε Επιστημονική Περιοχή. Σε αυτή τη φάση, κάθε αίτηση θα αξιολογηθεί και θα βαθμολογηθεί  σε κλίμακα 100 μονάδων, σύμφωνα με τα κριτήρια τα οποία αναφέρονται στην προκήρυξη. Αιτήσεις που θα λάβουν συνολική βαθμολογία μικρότερη των 60 μονάδων θα αποκλεισθούν από τη χρηματοδότηση, όπως ορίζεται από την προκήρυξη.

Σε περίπτωση κατά την οποία υπάρχει  απόκλιση στη βαθμολογία μιας πρότασης μεγαλύτερη ή ίση των 20 μονάδων μεταξύ των εμπειρογνωμόνων, οι προτάσεις αυτές θα επανεξεταστούν από τα υπόλοιπα μέλη της επιτροπής της αντίστοιχης Θεματικής Περιοχής.

Σε αυτή τη φάση θα συνταχθεί από τη Θεματική Επιτροπή Πίνακας Κατάταξης κατά φθίνουσα σειρά βαθμολόγησης. Στην περίπτωση εκείνη στην οποία προτάσεις που βρίσκονται στο όριο χρηματοδότησης προτάσσεται εκείνη με τη μεγαλύτερη βαθμολογία στο κριτήριο Α2-"Προφίλ Υποψηφίου”.

**Φάση 3: Τελική Κατάταξη**

 Στη φάση αυτή, θα συνεδριάσουν οι επιτροπές των  4 Επιστημονικών Περιοχών Έρευνας, θα εκτιμήσουν τα αποτελέσματα της αξιολόγησης και θα προτείνουν την τελική κατάταξη των προτάσεων.

Όλοι οι υποψήφιοι θα λάβουν μέσω ηλεκτρονικού ταχυδρομείου εξατομικευμένη αναφορά, στην οποία θα γνωστοποιείται η σχετική βαθμολογία, καθώς και αιτιολόγηση της αξιολόγησης.

Σε περίπτωση αμφισβήτησης του αποτελέσματος, εντός 10 ημερών καθώς προβλέπει η διαδικασία θα υπάρχει το δικαίωμα υποβολής ένστασης. Όταν ολοκληρωθεί η διαδικασία ενστάσεων, η οποία δεν θα υπερβαίνει τις 10 ημέρες, οριστικοποιούνται οι πίνακες κατάταξης των αιτήσεων ανά Επιστημονική περιοχή.

Ο Γενικός Γραμματέας Έρευνας και Τεχνολογίας εγκρίνει τους οριστικούς πίνακες κατάταξης, οι οποίοι εν συνεχεία αναρτώνται στην ιστοσελίδα της ΓΓΕΤ.

Η διαδικασία αναμένεται να ολοκληρωθεί το αργότερο, έως το τέλος Φεβρουαρίου. Για τις αιτήσεις, οι οποίες πρόκειται να χρηματοδοτηθούν θα ζητηθεί πλήρης τεκμηρίωση και υποβολή δικαιολογητικών.

Σύμφωνα με τον προγραμματισμό του ΕΛΙΔΕΚ, η επόμενη προκήρυξη υποτροφιών για υποψήφιους διδάκτορες θα προκηρυχθεί έως το τέλος του πρώτου εξαμήνου του 2017.

Kαλή επιτυχία και θερμές ευχές για το Νέο Έτος.